ক্ষমতাসীন আওয়ামী লীগের একাধিক কেন্দ্রীয় নেতার সঙ্গে কথা বলে জানা গেছে, আওয়ামী লীগ সব নির্বাচনকেই গুরুত্ব দিয়ে থাকে। গাজীপুরও তার ব্যতিক্রম নয়। আমরা আমাদের মতো করে পুরো প্রস্তুতি নিয়েছি। এ ক্ষেত্রে খুলনা সিটি করপোরেশনের অভিজ্ঞতাকে কাজে লাগানো হবে। সেখানে আমাদের নেতাকর্মীরা ঐক্যবদ্ধভাবে দলীয় প্রার্থীর পক্ষে কাজ করছেন। মানুষের মধ্যে উন্নয়নের বার্তা দিতে সক্ষম হয়েছে। বিএনপি প্রার্থীরা যে শুধু কথার ফুলঝুড়ি উড়িয়েছে, তা মানুষের সামনে তুলে ধরেছে। এজন্য সাধারণ মানুষ উন্নয়নকে বেছে নিয়েছে দুর্নীতিবাজদের প্রত্যাখ্যান করেছে। আমাদের আশা, গাজীপুরেও এ কাজ হবে। মানুষ উন্নয়নের পক্ষে থাকবে। আওয়ামী লীগের এক কেন্দ্রীয় নেতা নাম প্রকাশ না করার শর্তে বলেন, খুলনা থেকেই বেশি গুরুত্ব দিয়ে কাজ করা হচ্ছে গাজীপুরে। তিনি বলেন, আমাদের দলের সাধারণ সম্পাদক ওবায়দুল কাদের গেল শনিবার রাতেও গাজীপুরের নেতাদের নিয়ে বৈঠক করে দিকনির্দেশনা দিয়েছেন। সেখানে গাজীপুরের দায়িত্বপ্রাপ্ত নেতাদের স্মরণ করিয়ে দেওয়া হয়েছে এ ভোটের গুরুত্ব। এ সময় সব ভেদাভেদ ভুলে নৌকার প্রার্থী জাহাঙ্গীর আলমের পক্ষে সবাইকে ঐক্যবদ্ধভাবে কাজ করার নির্দেশ দেন ওবায়দুল কাদের। তিনি বলেন, গাজীপুর সিটি নির্বাচনে আওয়ামী লীগের প্রার্থীকে জিততেই হবে। জয় ছাড়া অন্য কিছুই ভাবছে না তার দল।